Je sünain tü miꞌiraakat Pascuakat anülia,
tü ekünapüꞌükat anain tü pan maꞌakasatkat soolojia,
antüsü jooluꞌu tü kaꞌikat oꞌutünakat oꞌu naaꞌin wane anneetchon süpüla ekaanaa.
Nasakirakalaka na nikirajüinkana:
—¿Jalasü pücheküin süpüleerua wekaainjatüin tü Pascuakat,
wekeraajaiwa shia püpüla?
—namakalaka nümüin Jesús.
Nüjütakalaka Jesús piamashii nikirajüinkana sünain maa namüin:
—Juꞌuna yalamüin suluꞌumüin tü pueulokat.
Eejeechi jüpüla wane wayuu alüꞌüjüshi amüchi sümaa wüin.
Juꞌuna nüchiirua chi wayuukai.
Je eemüinre nikerolüin,
meena jia nümüin chi nipiajachikai:
“Aluwataashi nünüiki chi Ekirajüikai süpüla wasakirüin sünain jaralüin tü paü nikaainjatkat aluꞌu tü Pascuakat namaa na nikirajüinkana”.
Niiꞌiyateerü jümüin wane paü miyoꞌu saaꞌujeesü tia miichikat kaluꞌusü korolo.
Anakaja jikettaajüle tü paükat wapüla —nümakalaka Jesús namüin.
Oꞌuna müshiija joo naya suluꞌumüin tü pueulokat.
Ayatsia tü nüküjakat achiki Jesús namüin.
Nekeraajakalaka tü paükat süpüla neküinjatüin tü Pascuakat yala suluꞌu.
Shiasa joo aipaꞌa,
nüntakalaka Jesús namaa na nikirajüinkana na polooshiikana piammüin eemüin tü miichikat.
Je wanaa sümaa naikkalaain sünain ekawaa,
nümakalaka Jesús namüin:
—Shiimüin tü tamakat jümüin jia ekaashiikana tamaa jooluꞌu,
aapüneechi ekii taya nütüma wane jaꞌakajee —nümakalaka.
Mojukalaka maꞌi naaꞌin na nikirajüinkana sütüma tü nümakat Jesús namüin.
—Kasataalejese nnojolin tayain chia —namakalaka nümüin waneꞌewaire nakua.
Nüsouktakalaka Jesús namüin:
—Chi aapüinjachikai tekii,
nieechi waneeshia jaꞌaka jiakana polooshiikana piammüin,
chi acholotitkai tü pankat shiroku tü shirakat asalaa wanaa tamaa.
Shiimüin sünain toꞌutinneechin aaꞌin maa aka tü ashajünakat paala tachiki tayakai,
chi Shipayakai Wayuu.
Otta chi aapüinjachikai tekii,
aluꞌuleekaijaꞌa maꞌi nia.
Anashije nnojolinkale jemelin nia —nümakalaka Jesús namüin.
Wanaa sümaa nekaain,
naapaakalaka Jesús wane pan sünain naapüin analuꞌut nümüin Maleiwa saaꞌu.
Nüshaletakalaka shiꞌipawalin shia namüin na nikirajüinkana,
sünain nümüin namüin:
—Jaapaa jikaiwa tü pankat.
Maa aka taapüin jooluꞌu jümüin tü pankat,
meechia taya sünain aapajiraain tekii jaaꞌu jiakana —nümakalaka Jesús namüin.
Naapaakalaka joo Jesús wane iita kaluꞌusü wiino sünain naapüin analuꞌut nümüin Maleiwa saaꞌu.
Naapakalaka shia namüin na nikirajüinkana süpüla nasüin shia napüshua waneꞌewai nakua.
Nümakalaka namüin:
—Asüüshikat tüü,
müsü aka sukuaippa tü tasha amülainjatkat süpüla nikeraajüinjatüin chi Maleiwakai tü pütchi jeket pansaatüjütkalia nütüma.
Tamüshii paala jia:
Je jooluꞌu yaajee yaa,
nnojoleechi taya asüin tüü tachikua waneꞌereꞌeya tasüin soꞌuweena wane kaꞌi chaꞌaya nümaꞌanamüin chi Maleiwakai chaa eere nuluwataain —nümakalaka Jesús namüin.
Shiasa süchikijee neeꞌirajüin wane jayeechi naꞌwaajakat aka Maleiwa,
oꞌunüshii naya yalajee saaꞌumüin tü wutai kanüliakat Olivos.